Hugo, dux Burgundie, universis presentes litteras inspecturis, salutem. Noveritis, quod nos hominibus manentibus et mansuris in villa de Argilleyo, salvis redditibus nostris, talem franchisiam dedimus et concessimus.  1. Videlicet, quod quilibet hominum de villa illa de Argilleyo, tantummodo solvet annuatim, in festo beati Dionisii, quindecim solidos divionenses censuales. Et ille qui non solvet dicto die, vel in crastino, illos quindecim solidos, solvet de emenda septem solidos nobis, vel mandato nostro.  2. In dicta vero villa sunt viginti quinque homines, qui solvent de censia sua tantummodo annuatim, usque ad quinque solidos, et elapsis illis quinque annis, solvent nobis vel mandato nostro sicut et alii homines superius nominati.  3. Et sciendum est, quod homines de dicta villa, reddent nobis unam corveiam annuatim ad faciendum fena nostra, et in quolibet mense, usque ad quinque annos reddent nobis unam corveiam in telaria nostra, et post illos quinque annos dicti homines sunt liberi et immunes de omnibus corveiis, preterquam de corveia fenorum.  4. Item in ipsa franchisia eligentur annuatim ad festum beati Johannis Baptiste, de communi assensu dicte ville, quatuor homines.  5. Et illi quatuor electi, jurabunt fidelitatem dicte ville et hominibus ejusdem ville.  6. Et illi quatuor electi poterunt mutari, et alii quatuor constitui annuatim ad festum beati Johannis Baptiste, de communi assensu dicte ville.  7. Homines omnes de franchisia illa se justiciabunt per illos quatuor electos: de clamore facto dictis electis persolvet duodecim denarios, ille super quem justicia reperietur, et illi duodecim denarii erunt quatuor electorum.  8. Quicumque vero de pugno vel de palma percusserit, si inde clamor exierit, quinque solidos persolvet de emenda nobis vel mandato nostro. Si clamor non exierit super hoc, nihil solvet.  9. Quicumque vero sanguinem fecerit, si clamor inde exierit, et probatus fuerit sanguis, persolvet nobis vel mandato nostro decem solidos de emenda. Si autem clamor supra hoc non exierit, nichil solvet. 10. Preterea de nemoribus nostris concedimus habitatoribus dicte ville, quicquid opus fuerit eis ad edificandum in villa predicta, ad respectum quatuor electorum; salvis tamen nostris Ayers in quibus non volumus quod aliquid capiatur. 11. Illi quatuor electi requirent nemus illud a preposito a nobis constituto in villa predicta. 12. Et in nemoribus illis habebunt habitatores de Argilleyo, homines nostri, suum usagium ad nutrimentum propriorum porcorum suorum, sed solvent nobis de suis porcis justum pasnagium. 13. Preterea, si aliquis hominum dicte ville forsitan caperetur scindendo fagum vel quercum in dictis nemoribus, nisi concederetur ei a nobis vel a mandato nostro, costaret ei sexaginta quinque solidos; sed bene licet eisdem hominibus colligere roortas, secundum quod opus fuerit eis ad carruas. 14. Item si animalia vel pecora in forefacto deprehensa fuerint, vel inventa, unumquodque animal persolvet sex denarios de emenda nobis vel mandato nostro, preter oves et minute bestie; quarum queque duos denarios persolvet, et dampnum, ad considerationem quatuor electorum, illi cui factum fuerit, restituetur. 15. Sciendum est postea, quod nos justiciam latronis, adulteri, homicide, retinuimus nobis, eorum videlicet qui in dicta villa vel in Balliva ejusdem probati fuerint vel convicti. 16. Et sciendum est, quod habitatores Argillei vendent libere panem et vinum et alia, et etiam sine contradictione quatuor electi reddent per suum sacramentum nostro preposito Argilleii omnes emendas perceptas in ista Bailliva; hoc salvo, quod ipsi habebunt duodecim denarios, sicut superius est expressum. 17. Nos vero retinuimus famulos nostros de Argilleio, quos non ponimus in ista franchisia excepto Henrico dou Tertre, quem concessimus esse de franchisia ista, ad requisitionem dictorum habitatorum. 18. Retinuimus etiam homines militum et famulorum nostrorum qui sunt in justicia nostra, quos nolumus esse de franchisia predicta. 19. Item dicti quatuor electi possunt retinere omnes venientes de foris in franchisiam istam, salvo jure alterius, et dabunt eis mansum idoneum, sine prejudicio alterius. 20. Preterea de unoquoque homine de foris veniente in illam franchisiam, habebit dictus prepositus tres solidos, et dicti electi duodecim denarios. 21. Et sciendum est, quod omnes habitatores predicti debent nobis chevauchias et exercitus, sicut communia Divionensis. 22. Preterea omnis querela placiti, que coram dictis electis, vel coram dicto preposito ventilabitur, infra annum quo orta fuerit, debet pace et judicio terminari. 23. Et pro istis constitutionibus volumus dictos homines nostros de franchisia ista, in bona pace liberos custodiri et morari. Quod ut ratum sit, presentibus litteris sigillum nostrum apposuimus. Actum est hoc anno Domini millesimo ducentesimo tricesimo quarto, mense decembri.